Omstrede veldtog om aasvoëls te redFoto: wikimedia.org Birdlife SA het vanjaar ŉ veldtog van stapel gestuur wat heelwat kommentaar en debat ontlok het. Lees meer hier. Dié veldtog se doel is om bewustheid te kweek oor die uitsterf van aasvoëls in Afrika. Die uitvoerende direkteur van Birdlife SA, Mark D Anderson, sê hulle het gehoop dat die veldtog wel soveel reaksie sal kry. “Ons probeer elke jaar bewustheid skep oor hierdie saak deur praatjies by skole te lewer of persverklarings uit te stuur, maar baie min mense word so bereik. Vanjaar het ons ons bemarkingsagentskap genader en hulle het met die idee vorendag gekom om ŉ fiktiewe voëlspesie te skep.” En so het die “Tuluver” ontstaan. Dié naam is eintlik ŉ anagram (letterskommeling) van die woord “vulture”. Anderson sê as wetenskaplike organisasie wat met feite werk, het hulle geweet dat hulle ŉ groot kans waag met dié veldtog omdat die organisasie se geloofwaardigheid dalk bevraagteken sou word. “As ŉ nuwe voëlspesie regtig ontdek sou word, is ons die mense wat die aankondiging sal maak.” Hy meen wel dat dit die moeite werd was omdat hulle reeds soveel mense bereik het. Anderson glo ook dat Birdlife SA se beeld nie geskaad is nie omdat hulle reeds ŉ geloofwaardige organisasie is wat baie doen om voëls te beskerm. “Moenie ons geloofwaardigheid teen ŉ bemarkingsveldtog meet nie. Meet ons teen die werk wat ons doen om voëlspesies te red.” Hy noem ook dat tradisionele kommunikasie-metodes net nie meer gewerk het nie en dat hulle desperaat is om mense se aandag te vestig op die feit dat aasvoëls aan’t uitsterf is. “Ons probeer keer dat ŉ spesie uitsterf, daarom is ons nie bang om kontroversieel te wees nie.” Hy vertel verder van die toestand van aasvoëls in Afrika en meen dat dit nie goed lyk nie. “In Wes-Afrika is daar feitlik geen aasvoëls meer nie. Twintig jaar terug was daar ŉ oorvloed gewees.” In Oos-Afrika lyk die situasie nie veel beter nie omdat aasvoëls deur boere vergiftig word. In Suid-Afrika loop hulle ook deur en word die aasvoël se brein geëet omdat daar geglo word dat dié orgaan jou die toekoms kan laat sien. Aasvoëls is ook ŉ goeie teken vir wildbewaarders wanneer ŉ dier moontlik gestroop word, daarom vergiftig stropers die diere nadat hulle die tande of horings gestroop het sodat die aasvoëls kan vrek wanneer hulle aan die karkas eet. Aasvoëls vlieg ook gereeld teen kragdrade of windturbines vas en verdrink in reservoirs. Die lys gaan net aan en aan. Birdlife SA kyk na volhoubare oplossings vir al dié probleme. Anderson sê dat dit ŉ verskeidenheid mense soos ekonome, politici, wetenskaplikes en bekendes gaan verg om die aasvoël te red. Jan Alleman kan ook ŉ bydrae lewer deur bewustheid te help kweek en ŉ lid van dié organisasie te word. Besoek gerus Birdlife SA se webwerf vir meer besonderhede.